LV Eiropas Savienības Oficiālais Vēstnesis L 144/19

KOMISIJAS REGULA (ES) Nr. 471/2012

(2012. gada 4. jūnijs),

ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz lizocīma (E 1105) izmantošanu alū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,

tā kā:

(1) Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to izmantošanas nosacījumi.

(2) Šo sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).

(3) Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.

(4) Tika iesniegts pieteikums atļaujai izmantot lizocīmu (E 1105) kā konservantu alū, un šis pieteikums ir pieejams dalībvalstīm.

(5) Vairums alusdarītavu alus izgatavošanā izmanto sterilo filtrēšanu vai pasterizēšanu, lai novērstu alus bakteriālu bojāšanos tā uzglabāšanas laikā pirms lietošanas. Dažām īpašām alus šķirnēm, piemēram, augsta raudzējuma alum ar atkārtotu raudzēšanu, mucā pildītam alum un pudelēs pildītam alum, šāda apstrāde nav iespējama, jo tajā esošie dzīvotspējīgie mikroorganismi ir daļa no šāda alus ražošanas procesa. Ir pierādīts, ka lizocīms (E 1105) alus darīšanas procesam ir piemērota antibakteriāla viela un, pievienojot to gatavam alum, tā efektīvi kavē pienskābes baktērijas.

(6) Lizocīms (E 1105) ir tādu pārtikas piedevu grupā, kurām nav noteikta pieļaujamā dienas deva (3). Tas nozīmē, ka tādā daudzumā, kāds nepieciešams vēlamā tehnoloģiskā rezultāta sasniegšanai, tas neapdraud veselību. Tādēļ ir lietderīgi atļaut lizocīma (E 1105) izmantošanu tāda alus saglabāšanai, kuru nepasterizē vai sterili nefiltrē.

(7) Saskaņā ar Komisijas 2008. gada 27. augusta Direktīvu 2008/84/EK par noteiktajiem tīrības kritērijiem pārtikas piedevām, izņemot krāsvielas un saldinātājus (4), lizocīmu (E 1105) iegūst no vistu olu baltumiem. Olas un to produkti ir uzskaitīti IIIa pielikumā Eiropas Parlamenta un Padomes 2000. gada 20. marta Direktīvā 2000/13/EK par dalībvalstu tiesību aktu tuvināšanu attiecībā uz pārtikas produktu marķēšanu, noformēšanu un reklāmu (5). Šā fermenta klātbūtne alū ir jānorāda uz marķējuma saskaņā ar minētās direktīvas prasībām.

(8) Saskaņā ar Regulas Nr. 1331/2008 3. panta 2. punktu Komisija lūdz Eiropas Pārtikas nekaitīguma iestādes atzinumu, lai atjauninātu Savienības atļauto pārtikas piedevu sarakstu, kas sniegts Regulas Nr. 1331/2008 II pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību. Tā kā atļauja izmantot lizocīmu (E 1105) kā konservantu alū ir atjauninājums, kas nevar nelabvēlīgi ietekmēt cilvēku veselību, nav nepieciešams lūgt Eiropas Pārtikas nekaitīguma iestādes atzinumu.

(9) Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (6), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu lizocīma (E 1105) izmantošanu alū pirms minētā datuma, ir nepieciešams noteikt agrāku piemērošanas datumu attiecībā uz šo pārtikas piedevu.

(10) Tāpēc Regulas (EK) Nr. 1333/2008 II pielikums attiecīgi jāgroza.

(11) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 4. jūnijā Komisijas vārdā – priekšsēdētājs José Manuel BARROSO

(1) OV L 354, 31.12.2008., 16. lpp.

(2) OV L 354, 31.12.2008., 1. lpp.

(3) Report from the Commission on Dietary Food Additive Intake in the European Union, COM(2001) 542, galīgā redakcija.

(4) OV L 253, 20.9.2008., 1. lpp.

(5) OV L 109, 6.5.2000., 29. lpp.

(6) OV L 295, 12.11.2011., 1. lpp.